Tisztviselők és ideiglenes alkalmazottak

Ez a táblázat a teljes létszámigény indikatív adatait mutatja a 2021–2027 közötti időszak egészére. A további személyzet igénylésének alapjául szolgáló érték teljes munkaidős egyenértékben kifejezve 189 (vagyis a 2020. december 31-től a polgári védelemben dolgozók). Ez a szám már tartalmazza a 2017-ben az uniós polgári védelmi mechanizmus megerősítésére irányuló bizottsági javaslat (rescEU javaslat) támogatásához igényelt létszámot. A 2021–2027 közötti időszakra igényelt további személyzet száma teljes munkaidős egyenértékben kifejezve összesen 10. Ezt az igényt az a tény indokolja, hogy az uniós polgári védelmi mechanizmus felülvizsgálata terén kirajzolódó kompromisszum egy olyan rendszert fog eredményezni, amelynek felépítése és irányítása jóval összetettebb lesz a Bizottság 2017 novemberi javaslatában előterjesztetthez képest. Ez a bonyolultabb adminisztratív folyamatoknak tudható be, amelyek bevezetésébe a Tanács beleegyezett, különösen a Bizottság által társfinanszírozott eszközök közös kialakítása tekintetében. Ezenfelül most már végrehajtási jogi aktusokkal kell meghatározni a Bizottság által eredetileg a jogalkotási javaslat részeként előterjesztett elemeket, mint pl. a rescEU tartalékot alkotó kapacitásokat (pl. légi tűzvédelmi képességek, sürgősségi orvosi csoportok), valamint ezek operatív irányításának módját (pl. a bevetésükkel kapcsolatos döntéshozatali eljárás meghatározása). Az említett feladatokat lefedő munkakörök általában jogi – pl. beszerzési szakértő – és intézményközi jellegűek lesznek. Az igényelt létszámemelés szakaszokra van lebontva a következő többéves pénzügyi keret időszakában, ami lehetővé teszi az iteratív folyamat megismétlését a különböző új kapacitásokra, és ezzel egyidejűleg személyzet biztosítását a meglévő kapacitások irányításához. Ezért első lépésben további személyzetre lesz szükség a végrehajtási jogi aktusok előkészítéséhez és a rescEU kapacitástípusait (pl. légi tűzvédelmi képességek, sürgősségi orvosi csoportok, vegyi, biológiai, radiológiai és nukleáris kockázatok elleni képességek) meghatározó jogalkotási folyamat követésére, majd az igénybevétel feltételeinek meghatározására. Általános politikai egyetértés van arról, hogy a rescEU kapacitások meghatározásáról szóló első végrehajtási jogi aktus a légi tűzvédelmi képességekre fog összpontosítani. Amint elkészültek a légi tűzvédelmi képességekről szóló végrehajtási jogi aktusok, megkezdődik a rescEU tűzvédelmi képességeinek fejlesztési szakasza. A fent említettek alapján ez várhatóan egy összetett folyamat lesz, tekintettel arra, hogy számos tagállam vehet részt egy kapacitástípus fejlesztésében közös közbeszerzési megállapodás keretében, szemben a Bizottság eredeti javaslatával, mely a társfinanszírozás egyszerűsítésére és a Bizottság arra való felhatalmazására irányult, hogy maga szerezzen be vagy lízingeljen eszközöket. A közös közbeszerzési megállapodások előkészítése és kezelése bonyolultabbá fogja tenni az eljárásokat, amivel eredetileg nem számoltak. Ezt a folyamatot (a kapacitások és az igénybevételük feltételeinek meghatározása, a kapacitások fejlesztése, a kapacitások igénybevétele, stb.) meg kell ismételni más típusú kapacitások esetében is, mint pl. sürgősségi orvosi csoportok, illetve vegyi, biológiai, radiológiai és nukleáris kockázatok elleni kapacitások. Ez annak a ténynek tudható be, hogy a kirajzolódó kompromisszum megnyitja az utat a kapacitások szélesebb körének rescEU tartalékba való belefoglalása előtt, szemben a Bizottság eredeti javaslatával, melyben csak négy kapacitás szerepel. Ezért további személyzetre lesz szükség a többéves pénzügyi keret időszakában az említett, kirajzolódó szükségletek fedezésére és ezzel egyidejűleg a már létrehozott rescEU kapacitások irányítására. Ezért a polgári védelem kulcsfontosságú területein szakértelemmel rendelkező személyekre lesz szükség a más típusú kapacitások fejlesztésének támogatásához.